+-----------------------------------------------------------------------+
| 5.  ทรัพย์สินที่ใช้ในการประกอบธุรกิจ                                          |
+-----------------------------------------------------------------------+

5.1 ทรัพย์สินที่มีตัวตนที่ใช้ในการประกอบธุรกิจ

ทรัพย์สินถาวรหลักที่ใช้ในการประกอบธุรกิจที่เป็นกรรมสิทธิของบริษัท
ซึ่งรวมถึงทรัพย์สินภายใต้สัญญาเช่าทางการเงิน ณ วันที่ 31 ธันวาคม 2545 มีดังนี้

+------------------------------------+---------------------------------+
| ประเภททรัพย์สิน                       | มูลค่าตามบัญชี (ล้านบาท)             |
+------------------------------------+---------------------------------+
| ที่ดิน                                | 7,618                           |
+------------------------------------+---------------------------------+
| อาคาร และสิ่งปลูกสร้าง                 | 7,056                           |
+------------------------------------+---------------------------------+
| เครื่องจักรและอุปกรณ์                   | 6,120                           |
+------------------------------------+---------------------------------+

  รายละเอียดของทรัพย์สินข้างต้นส่วนที่มีภาระผูกพันเป็นดังนี้

1.  ทรัพย์สินถาวรของ CP USA มูลค่าตามบัญชี 56.72 ล้านเหรียญสหรัฐ คิดเป็น 2,447
    ล้านบาท เป็นหลักทรัพย์ ค้ำประกัน วงเงินสินเชื่อเริ่มแรกที่ได้รับจากธนาคารจำนวน 59
    ล้านเหรียญสหรัฐ โดย ณ วันที่ 31 ธันวาคม 2545 CP USA
    มีการใช้วงเงินสินเชื่อดังกล่าวจำนวน 15.34 ล้านเหรียญสหรัฐ คิดเป็น 662 ล้านบาท
    (การคำนวณข้างต้นใช้อัตราแลกเปลี่ยนที่ 43.1516 บาทต่อเหรียญสหรัฐ ซึ่งเป็นอัตราปิดเฉลี่ย
    ณ วันที่ 27 ธันวาคม 2545)

2.  CPF มีภาระผูกพันต้องโอนทรัพย์สินซึ่งมีราคาตามบัญชี ณ วันที่ 31 ธันวาคม 2545
    มูลค่าประมาณ 7 ล้านบาท ให้แก่มหาวิทยาลัยแม่โจ้
    ตามสัญญาว่าด้วยความร่วมมือทางวิชาการกับมหาวิทยาลัยดังกล่าวเมื่อสิ้นสุดสัญญาใน วันที่ 31
    ธันวาคม 2546

นอกจากทรัพย์สินที่เป็นกรรมสิทธิ์ของบริษัทข้างต้น บริษัทยังได้เช่าพื้นที่ในอาคาร ซี.พี. ทาวเวอร์
ตั้งอยู่ที่เลขที่ 313 ถนนสีลม เขตบางรัก กรุงเทพมหานคร จากบริษัท ซี.พี.แลนด์ จำกัด
(“ผู้ให้เช่า”) พื้นที่รวม 10,321 ตารางเมตร
โดยทำสัญญาเช่าและสัญญาจ้างบริการแยกเป็นแต่ละบริษัทผู้เช่า ซึ่งแต่ละฉบับมีอายุสัญญา 2-3 ปี
สิ้นสุดในปี 2547 โดยมีอัตราค่าเช่า 80 บาทต่อตารางเมตรต่อเดือน และอัตราค่าบริการ
295-340 บาทต่อตารางเมตรต่อเดือน ทั้งนี้ เมื่อครบกำหนดสัญญาเช่าและจ้างบริการแล้ว
หากบริษัทประสงค์จะต่ออายุสัญญา ก็ต้องมีหนังสือแจ้งแก่ผู้ให้เช่าล่วงหน้าไม่น้อยกว่า 4 เดือน
นอกจากนี้ บริษัทได้เช่าที่ดินและสิ่งปลูกสร้างเพื่อใช้ทำฟาร์มเลี้ยงสัตว์และฟาร์มเพาะเลี้ยงสัตว์น้ำ
จากผู้ให้เช่าต่างๆ รวม 20 แห่ง ซึ่งสัญญาเช่ามีอายุตั้งแต่ 1 ถึง 6 ปี
โดยมีค่าเช่ารวมปีละประมาณ 19.7 ล้านบาท ทั้งนี้ เมื่อครบกำหนดสัญญาเช่าแล้ว
บริษัทสามารถต่ออายุสัญญากับผู้ให้เช่าได้ภายใต้เงื่อนไขของแต่ละสัญญา

5.2 สิทธิบัตร สัมปทาน ลิขสิทธิ์ และเครื่องหมายการค้า

บริษัทได้รับสิทธิการใช้เครื่องหมายการค้าจากบริษัท เครือเจริญโภคภัณฑ์ จำกัด
สำหรับอาหารสัตว์ที่ผลิตขึ้น
ภายใต้สัญญาจ้างบริการทางเทคนิควิชาการอาหารสัตว์ ตั้งแต่วันที่ 1 กรกฎาคม 2541 จนถึงวันที่
30 มิถุนายน 2547ซึ่งบริษัท เครือเจริญโภคภัณฑ์ จำกัด
ได้แสดงเจตนาที่จะต่ออายุสัญญาดังกล่าวเมื่อสัญญาเดิมจะครบกำหนดตราบเท่าที่บริษัท
เครือเจริญโภคภัณฑ์ จำกัด ถือหุ้นใน CPF ไม่ต่ำกว่าร้อยละ 10 ของจำนวนหุ้นที่จำหน่ายแล้วทั้งหมด
โดยหากจะมีการเปลี่ยนแปลงอัตราค่าบริการ และ/หรือ จำนวนค่าบริการรายเดือนขั้นต่ำใหม่ บริษัท
เครือเจริญโภคภัณฑ์ จำกัด และ CPF จะร่วมกันพิจารณาภายใต้เจตนาอันสุจริต

5.3 นโยบายการลงทุนและการบริหารงาน

ภายหลังการปรับโครงสร้างการดำเนินธุรกิจ CPF
ได้กำหนดนโยบายการลงทุนที่ชัดเจนว่าจะลงทุนเฉพาะในธุรกิจหลักหรือธุรกิจที่เกี่ยวเนื่องกับธุรกิจหลักของบริษัทเท่านั้น
ณ วันที่ 31 ธันวาคม 2545 CPF มีเงินลงทุนในบริษัทย่อย บริษัทร่วม และบริษัทที่เกี่ยวข้องรวม
22,395.99 ล้านบาท คิดเป็นสัดส่วนร้อยละ 51.71 ของสินทรัพย์รวมของ CPF โดย CPF
มีนโยบายที่จะแต่งตั้งตัวแทนเข้าไปดำรงตำแหน่งเป็นกรรมการที่มีอำนาจควบคุมในบริษัทย่อย
เพื่อควบคุมดูแลการบริหารงานของบริษัทย่อยให้เป็นไปตามนโยบายของบริษัทอย่างมีประสิทธิภาพและประสิทธิผล
ทั้งนี้ CPF สามารถ ติดตามผลการดำเนินงานของบริษัทต่างๆ
ในกลุ่มได้จากการประชุมร่วมกันที่จัดขึ้นเป็นประจำทุกเดือน
เพื่อพิจารณาถึงผลการดำเนินงานและร่วมกันวางแผนงานและเป้าหมายในเดือนต่อๆ ไป

ในการพิจารณาเข้าร่วมลงทุนในแต่ละครั้ง CPF อาจจะเข้าลงทุนเอง
หรือให้บริษัทย่อยที่ดำเนินธุรกิจที่เกี่ยวเนื่องกันเป็นผู้ลงทุน ทั้งนี้ หากเป็นการลงทุนในบริษัทย่อย
บริษัทมีนโยบายที่จะลงทุนในสัดส่วนร้อยละ 100.00
เว้นแต่จะเป็นการลงทุนร่วมกันกับพันธมิตรทางธุรกิจ